પ્રશાંત દયાળ (મેરાન્યૂઝ.અમદાવાદ): મેં તારા માટે કેટલું કર્યું તો પણ તે મારી સાથે આવું કર્યું. આવું વાકય તમે દોઢસો કરતા વધુ વખત સાંભળ્યુ હશે. કદાચ તમારા ઘરમાં પણ કોઈ બોલ્યું હશે અને કદાચ તમે પણ તમારા કોઈ સગા અને મિત્રને પણ કહ્યું હશે. આવી જ ચર્ચા થોડા દિવસ પહેલા મારા મિત્રો સાથે પણ નીકળી હતી. તેમનો દાવો હતો કે તેમણે પોતાના પરિવાર માટે કરવામાં કઈ બાકી રાખ્યું નથી, છતાં તેમના પરિવારનો વ્યવહાર તેમની સાથે બરાબર નથી. આ વાત કરતા મિત્ર પોતાની વાતમાં વેદના હતી. આવું મિત્રો વચ્ચે પણ બનતું હોય છે, આવી ઘટના પતિ-પત્ની વચ્ચે થતી હોય છે અને ખાસ કરી સંતાનો મોટા થઈ જાય ત્યારે માતા પિતાના માટે એમને આવી લાગણી થતી હોય છે. માતા પિતા માનતા હોય છે કે આપણે બાળકોને મોટા કરવા માટે કેટલા કષ્ટ વેઠ્યા તો પણ સંતાન હવે આપણું ધ્યાન રાખતું નથી. સંતાન માટે બહું કર્યું અને અને હવે તે આપણું ધ્યાન રાખતું નથી. તે બંન્ને અલગ ઘટનાઓ છે પણ આપણે તેની વચ્ચે અલ્પવિરામ મુકયા વગર જોઈએ તેના કારણે તેમાંથી પીડાનો જન્મ થાય છે.